CELEX: 32013D0710
Language: sk
Date: 2013-12-02 00:00:00
Title: 2013/710/EÚ: Rozhodnutie Komisie z  2. decembra 2013 , ktorým sa mení rozhodnutie 2012/757/EÚ o technickej špecifikácii interoperability týkajúcej sa subsystému „prevádzka a riadenie dopravy“ systému železníc v Európskej únii [oznámené pod číslom C(2013) 8377]  Text s významom pre EHP

4.12.2013   
            
            
               SK
            
            
               Úradný vestník Európskej únie
            
            
               L 323/35
            
         ROZHODNUTIE KOMISIE
   z 2. decembra 2013,
   ktorým sa mení rozhodnutie 2012/757/EÚ o technickej špecifikácii interoperability týkajúcej sa subsystému „prevádzka a riadenie dopravy“ systému železníc v Európskej únii
   [oznámené pod číslom C(2013) 8377]
   (Text s významom pre EHP)
   (2013/710/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2008/57/ES zo 17. júna 2008 o interoperabilite systému železníc v Spoločenstve (1), a najmä na jej článok 6 ods. 1 druhý pododsek,
   keďže:
   
               (1)
            
            
               V článku 12 nariadenia Európskeho parlamentu a Rady (ES) č. 881/2004 z 29. apríla 2004, ktorým sa ustanovuje Európska železničná agentúra (2), sa vyžaduje, aby Európska železničná agentúra (ďalej len „agentúra“) zabezpečila, aby boli technické špecifikácie interoperability (ďalej len „TSI“) prispôsobené technickému pokroku, trendom na trhu a sociálnym požiadavkám, a aby navrhovala Komisii zmeny tých TSI, ktoré považuje za potrebné.
            
         
               (2)
            
            
               Rozhodnutím K(2007) 3371 z 13. júla 2007 Komisia poskytla agentúre rámcový mandát na vykonávanie niektorých činností podľa smernice Rady 96/48/ES z 23. júla 1996 o interoperabilite systému transeurópskych vysokorýchlostných železníc (3) a smernice Európskeho parlamentu a Rady 2001/16/ES z 19. marca 2001 o interoperabilite konvenčného železničného systému (4). Podľa podmienok stanovených v uvedenom rámcovom mandáte mala agentúra zrevidovať TSI týkajúce sa prevádzky a riadenia dopravy.
            
         
               (3)
            
            
               V dodatku A súčasných TSI týkajúcich sa prevádzky a riadenia dopravy sa odkazuje na verziu 2 prevádzkových predpisov európskeho systému riadenia železničnej dopravy (ERTMS), ktoré boli vypracované na základe špecifikácií požiadaviek na systém (SRS) európskeho systému riadenia vlakov (ETCS), verzia 2.3.0.d.
            
         
               (4)
            
            
               Aktuálne verzie špecifikácií ERTMS/ETCS sú „Baseline 2“ a „Baseline 3“. Verzia „Prevádzkových zásad a predpisov ERTMS“ zodpovedajúca verzii „ERTMS/ETCS Baseline 3“ je verzia 3. Túto skutočnosť je potrebné zohľadniť v TSI týkajúcich sa prevádzky a riadenia dopravy.
            
         
               (5)
            
            
               Dňa 5. júla 2012 agentúra vydala odporúčanie (ERA/REC/05-2012/INT-ERTMS) s cieľom aktualizovať verziu „Prevádzkových zásad a predpisov ERTMS“, na ktoré sa odkazuje v rozhodnutí Komisie 2012/757/EÚ zo 14. novembra 2012 o technickej špecifikácii interoperability týkajúcej sa subsystému „prevádzka a riadenie dopravy“ systému železníc v Európskej únii a o zmene a doplnení rozhodnutia 2007/756/ES (5).
            
         
               (6)
            
            
               Rozhodnutie 2012/757/EÚ by sa preto malo zmeniť.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom výboru zriadeného v súlade s článkom 29 ods. 1 smernice 2008/57/ES,
            
         PRIJALA TOTO ROZHODNUTIE:
   Článok 1
   Dodatok A k príloha I k rozhodnutiu 2012/757/EÚ (OPE TSI) sa nahrádza takto:
   
      
         „Dodatok A
         
            Prevádzkové predpisy ERTMS/ETCS a ERTMS/GSM-R
         
         Prevádzkové predpisy ERTMS/ETCS a ERTMS/GSM-R sa uvádzajú v technickom dokumente ‚ERTMS operational principles and rules – version 3‘ (Prevádzkové zásady a predpisy ERTMS – verzia 3) uverejnenom na webovej stránke ERA (www.era.europa.eu).“
      
   
   Článok 2
   Toto rozhodnutie sa uplatňuje od 1. januára 2014.
   Článok 3
   Toto rozhodnutie je určené členským štátom.
   
      V Bruseli 2. decembra 2013
      
         
            Za Komisiu
         
         Siim KALLAS
         
            podpredseda
         
      
   
   
      (1)  Ú. v. EÚ L 191, 18.7.2008, s. 1.
   
      (2)  Ú. v. EÚ L 164, 30.4.2004, s. 1.
   
      (3)  Ú. v. ES L 235, 17.9.1996, s. 6.
   
      (4)  Ú. v. ES L 110, 20.4.2001, s. 1.
   
      (5)  Ú. v. EÚ L 345, 15.12.2012, s. 1.